കയര് മേഖലയോടുള്ള അവഗണന അവസാനിപ്പിക്കണം കരുനാഗപ്പള്ളി: കയര് മേഖലയോടുള്ള കേന്ദ്ര സംസ്ഥാന സര്ക്കാരുകളുടെ അവഗണന അവസാനിപ്പിക്കണമെന്ന് മുന് എം.എല്.എ ആര്. രാമചന്ദ്രന് ആവശ്യപ്പെട്ടു. കയര് തൊഴിലാളി യൂണിയന്റെ എ.ഐ.റ്റി.യു.സി നേതൃത്വത്തില് സംഘടിപ്പിച്ച സമരം ചവറ മുകുന്ദപുരം കയര് സംഘത്തിനു മുന്നില് ഉദ്ഘാടനം ചെയ്ത് സംസാരിക്കുകയായിരുന്നു അദ്ദേഹം. പ്രവര്ത്തന മൂലധനം, പി.എം.ഐ എന്നിവ ഉടന് നല്കണമെന്നും, മിനിമം കൂലി 600 രൂപയും പെന്ഷന് 3000 രൂപയും ആയി ഉയര്ത്തണമെന്നും അദ്ദേഹം ആവശ്യപ്പെട്ടു. പ്രസിഡന്റ് എ. അബ്ബാസ് അദ്ധ്യക്ഷത വഹിച്ചു. ജില്ലാ പഞ്ചായത്ത് അംഗം എസ്. സോമന്, സി.പി.ഐ ചവറ മണ്ഡലം കമ്മിറ്റി അസി. സെക്രട്ടറി അനില് പുത്തേഴം, മണ്ഡലം സെക്രട്ടേറിയറ്റ് അംഗം വി. ജ്യോതിഷ് കുമാര്, എസ്. മോഹനന് പിള്ള, സ്മിത എന്നിവര് സംസാരിച്ചു. പുത്തന് സങ്കേതം കയര് സംഘത്തിനു മുന്നില് സംഘടിപ്പിച്ച ധര്ണ സി.പി.ഐ ജില്ലാ എക്സിക്യൂട്ടീവ് കമ്മിറ്റി അംഗം ഐ. ഷിഹാബ് ഉദ്ഘാടനം ചെയ്തു. കെ.എസ്. ബാബു അദ്ധ്യക്ഷനായി. ജില്ലാ പഞ്ചായത്ത് അംഗം എസ്. സോമന്, മണ്ഡലം സെക്രട്ടേറിയറ്റ് അംഗം ടി.എ. തങ്ങള്, ആര്. രാജീവന്, കെ. സുഗുണന്, പ്രസന്നകുമാരി, കെ. സദാശിവന് എന്നിവര് സംസാരിച്ചു.